סמל המטכ"ל הרוסי
בניין המטה הכללי הרוסי ברחוב זנאמנקה 14 שבמוסקבה
בניין המטה הכללי הרוסי הקיסרי מ-1836 עד 1918. כיכר הארמון, סנקט פטרבורג. כיום זהו מטה הפיקוד הצבאי הלנינגרדי.
מראה מארמון החורף אל חזית בניין המטה הכללי הקיסרי
**המטה הכללי של הכוחות המזוינים של הפדרציה הרוסית** (ברוסית: **Генеральный штаб Вооружённых Сил Российской Федерации**) הוא מטה הפיקוד הצבאי הבכיר של רוסיה, האחראי על המדיניות והתכנון האסטרטגי הצבאי של רוסיה. בהתאם לחוק, ראש המטה הכללי מכהן גם כסגן ראשון של שר ההגנה של רוסיה.

בניין המטה הכללי הרוסי נמצא ברחוב זנאמנקה 14 במחוז האדמיניסטרטיבי המרכזי שבמוסקבה.

היסטוריה
--------

### האימפריה הרוסית

 ערך מורחב – **המטה הכללי של צבא האימפריה הרוסית**  

המטה הכללי הרוסי הוקם ב-25 בינואר 1763 על פי צו קיסרי של יקתרינה השנייה, שמינתה את זכר צ'רנישב לנהל את הצבא באמצעות הקולגיה הצבאית (שם משרד ההגנה הרוסי לפני הרפורמות של שנת 1801).

לאחר מינוי פאבל לקיסר, הוא פירק את המטה הכללי והקים גוף עזר שתיפקד כמטה כללי. תחילה עמד בראשו איוואן גרמן ולאחר מכן בתקופת אלכסנדר הראשון, קיסר רוסיה מונה אלכסיי ארקצ'ייב לשר המלחמה.

ב-1815 המטה הכללי הוקם מחדש וב-1832 הוחלט כי משרד המלחמה ינהל ישירות את הצבא וכך שר המלחמה היה למעשה הרמטכ"ל בשנים 1832 - 1863 עת הוקם מחדש בשם המינהל הראשי של המטה הכללי.

בשנת 1866 המטה הכללי אורגן מחדש כאשר מחלקת הפיקוח של משרד המלחמה אוגדה לתוכו.

עד 1905 היה המינהל הראשי של המטה הכללי (Главное управление Генерального штаба, ГУГШ) לגוף עצמאי מרכזי לניהול הצבא והופרד לראשונה מתוך משרד ההגנה. ב-1908 מוזגה חזרה לתוך משרד המלחמה וערב מלחמת העולם הראשונה 1914 הורכב מחמישה מחלקות ושני ועדות. בתקופת המלחמה הוקמה הסטאבקה שהתקיימה עד לפרוץ מלחמת האזרחים ברוסיה. המטה הכללי הקיסרי פורק ב-8 במרץ 1918.

### ברית המועצות

לאחר הקמת הצבא האדום הוקם המטה הכללי הכל-רוסי (Всероссийский главный штаб). ב-6 בספטמבר 1918 המטה הפך למטה המועצה המהפכנית שהפך למטה השדה של הצבא האדום.

ב-10 בפברואר 1921 מטה השדה והמטה הכללי הכל-רוסי אוגדו לצורך הקמת מטה הצבא האדום והיה גוף הניהול המרכזי של הצבא הסובייטי.

בשנת 1924 מטה הצבא האדום אורגן מחדש והפך לגוף ניהול צבאי מרכזי. ב-12 ביולי 1926 הקומיסריון העממי לענייני צבא, המשרד הממשלתי האחראי על הצבא, אישר את מבנה המטה שכלל ארבע הנהלות ומחלקה אחת.

ב-22 בספטמבר 1935 מטה הצבא האדום שינה שמו למטה הכללי של הצבא האדום. בשנים שלאחר מכן המטה הכללי החל בחימוש הצבא והתחזקותו. ביוני 1941 הוקמו חטיבות שדה וחטיבות חזית. לאחר המתקפה הנאצית על ברית המועצות ב-22 ביוני 1941 המטה הכללי הפך למטה לניהול המלחמה ונקרא סטאבקה.

בשנת 1946 המטה הכללי הפך למטה הכללי של הכוחות המזוינים של ברית המועצות עם הפיכת קומיסריון ההגנה העממי למשרד ההגנה. עד 1991 מבנה המטה הכללי כלל מינהל מבצעים ראשי, מינהל המודיעין הראשי, מינהל ראשי לגיוס וארגון ועוד.

בדצמבר 1991 המטה הכללי של הכוחות המזוינים הסובייטיים חדל מלהתקיים.

### הפדרציה הרוסית

במאי 1992 הוקם משרד ההגנה הרוסי ואיתו — המטה הכללי של הכוחות המזוינים של הפדרציה הרוסית.

מבנה
----

הבניין הישן של המטה הכללי בסמטת קולימז'ני
מבנה המטה הכללי הוא כדלהלן:

***מינהלים:***
* מינהל המבצעים הראשי;
* מינהל המודיעין הראשי;
* מינהל הגיוס;
* מינהל התקשורת הראשי;
* מינהל מפקד חיל לוחמה אלקטרונית
* המינהל הטופוגרפי הצבאי;
* מינהל 8;
* המינהל לבנייה ופיתוח מל"טים;
* מינהל המוכנות המבצעית;

***מרכזים:***
* המרכז הלאומי לניהול הגנת הפדרציה הרוסית (לשעבר נקודת הפיקוד המרכזית);
* המרכז למחקרים אסטרטגיים צבאיים;

***מחלקות ושירותים:***
* בסיס הרכבים;
* שירות הארכיון;
* הכוחות למבצעים מיוחדים;

יעדים ומטרות
------------

אולם הניהול של המרכז הלאומי לניהול הגנת הפדרציה הרוסית.
מטרותיו העיקריות של המטה הכללי הם:

* תכנון אסטרטגי של השימוש בכוחות המזוינים ויחידות הצבא;
* עריכת תרגילים לבחינת ההיערכות והמוכנות המבצעית של הצבא ופיקוח;
* תיאום תוכניות בנייה עבור הצבא;
* עריכת פעולות לתמיכה בצבא וסיוע לצוותים תומכי הלחימה;
* תכנון מבנה וארגון הצבא בעת מלחמה;
* ניהול ההסברה ומערך הגיוס לצבא;
* תיאום הביון למטרות הגנה וביטחון;
* תכנון וארגון התקשורת בצבא;
* תיאום פעולות הצבא התחום הלוחמה האלקטרונית;
* מיפוי פעולות הצבא;
* פיקוח על הלך הרוח הצבאי ביחידות הצבאיות;
* ביצוע מחקרים מדעיים עבור הצבא.

ראש המטה הכללי
--------------

 ערך מורחב – **ראש המטה הכללי הרוסי**  

ראש המטה הכללי הוא המפקד הישיר על הצבא המכהן כסגן ראשון לשר ההגנה ויועץ הנשיא לענייני הצבא והכוחות המזוינים.

### ראשי המטה הכללי של צבא הפדרציה הרוסית

* גנרל הצבא ויקטור דובינין (1992)
* מיכאיל קולסניקוב (1992 -1996)
* ויקטור סמסונוב (1996 - 1997)
* אנאטולי קוואשנין (1997 - 2004)
* יורי באלוייבסקי (2004 - 2008)
* ניקולאי מקארוב (2008 - 2012)
* ואלרי גראסימוב (2012 - מכהן)

ראו גם
------

* סטאבקה
* ראש המטה הכללי הרוסי

קישורים חיצוניים
----------------

ויקישיתוף מדיה וקבצים בנושא **המטה הכללי הרוסי** בוויקישיתוף
* 

* אתר האינטרנט הרשמי של המטה הכללי הרוסי (ברוסית, באנגלית, בצרפתית, בספרדית ובערבית)

הערות שוליים
------------

1. ↑  מבנה

| הכוחות המזוינים של האימפריה הרוסית |
| --- |
| פיקוד | המפקד העליון • משרד המלחמה • המטה הכללי הרוסי (הפיקוד במלחמת העולם הראשונה) |  |
| חילות הצבא | הצי הרוסי הקיסרי • חיל האוויר הרוסי הקיסרי • צבא האימפריה הרוסית |
| ציי האימפריה הרוסית | הצי הבלטי • צי הים השחור • צי האוקיינוס השקט • שייטת הים הכספי |
| רפורמות ומוסדות צבאיים | גזרת הקנטוניסטים • הגווארדיה הרוסית • הרפורמה הצבאית של אלכסנדר השני |